Seliphelelwe Ngumphako Iqembu leHighlanders
Ukaputeni weqembu le Bosso uFelix Chindungwe uthi ivele isiwuchithile umuthi inkonyane akusasizi ukutshona bekhala ngokukhitshwa kunkezo ye Chibuku Super Cup.
BULAWAYO — Seliphelelwe ngumphako iqembu le Highlanders kumncintiswano walonyaka owokuphakamisa inkezo ye Chibuku Super Cup ngemva kokunqotshwa ngele Ngezi Platinum Stars ngeSonto. Iqembu le Highlanders lingene kumidlalo yesigaba se semi-final kumncintiswano we Chibuku Super Cup lilethuba lokuqeda imidlalo yalonyaka liphethe inkezo ezimbili okuyizo eziqakathekileyo kweleZimbabwe njengoba lingelinye lamaqembu alwisa ukuphakamisa isicoco se PSL. Ukunqotshwa kweqembu le Highlanders ngele Ngezi Platinum kutsho ukuba iqembu le FC Platinum yilo lodwa elisele lilethuba lokuphakamisa inkezo ezimbili okuyizo eziqakathekileyo njengoba lona lifinyelele kufinal ngemva kokutshaya ele Harare City nge 3 ka nya. Iqembu le Highlanders lele FC Platinum ancintisana lele Caps United ukuphakamisa isicoco sePSL kusele imidlalo emithathu ukuba imidlalo yeligi ifike emaphethelweni. Ukaputeni weqembu le Bosso uFelix Chindungwe uthi ivele isiwuchithile umuthi inkonyane akusasizi ukutshona bekhala ngokukhitshwa kunkezo ye Chibuku Super Cup kodwa sekumele bakhangele okulandelayo. “Into eqakathekileyo yikuthi sekudlulile lokhu sekumele sikhangele okuseleyo okwe league championship njalo kumele thina sidlale sinqobe kodwa uyazi umdlalo wenguqu ulempumela ezintathu.” Ifinal eyenkezo ye Chibuku Super Cup ikhangelelwe ukuba idlalwe mhla zinhlanu kunyanga kaLwezi kodwa inhlanganiso ye PSL khona izakutsho ukuba lumdlalo uzadlalelwa ngaphi. Iqembu elizaphakamisa inkezo ye Chibuku Super Cup lizathola inkulungwane ezingamatshumi ayisikhombisa lanhlanu zamadola kuthi elizadliwa ku final lizathola inkulungwane ezingamatshumi amahlanu zamadola. Iqembu le Highlanders lele Harare City wona aphelele ku semi – final azathola inkulungwane ezingamatshumi amabili lanhlanu kuthi lawo aphume kusigaba se quarter – final athole inkulungwane ezilitshumi lanhlanu ikanti lawo ahle avalelisa kusigaba sakuqala esomncintiswano azathola inkulungwane ezilitshumi. Kolunye udaba olumayelana lomdlalo wenguqu, iqembu le Mamelodi Sundowns elase South Africa yilo eletheswe inkatha eyokuba zintshantshu zomdlalo kuzwekazi le Africa ngemva kokuphakamisa isicoco se Caf Champions League ngeSonto. Iqembu le Sundowns linqotshwe nge 1 ka nya ngele Zamalek ele Egypt khonale kweleGipite kodwa nxa sekuhlanganiswa limpumela lempumela eyomdlalo wehlandla lakuqala odlalelwe kwele South Africa lapho iSundowns enqobe khona nge 3 ka nya kutsho ukuba iSundowns inqobe nge 3 ka 1. Umdlali wase Zimbabwe uKhama Billiat ngomunye wabadlali abathenjiweyo kuqembu le Mamelodi Sundowns ikanti lomdlali waseZimbabwe olodumo uPeter Ndlovu usebenzela leliqembu.